Komisijos direktyva
1991 m. birželio 6 d.
iš dalies keičianti Direktyvą 82/475/EEB, nustatančią sudedamųjų medžiagų grupes, kurios gali būti panaudotos ženklinant kombinuotuosius pašarus naminiams gyvūnėliams
(91/334/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1979 m. balandžio 2 d. Tarybos direktyvą 79/373/EEB dėl prekybos kombinuotaisiais pašarais [1] su paskutiniais pakeitimais, padarytais Direktyva 90/44/EEB [2], ir ypač į jos 10 straipsnį,
kadangi, kalbant apie ženklinimą etiketėmis, Direktyvos 79/373/EEB tikslas yra užtikrinti objektyvią ir tikslią informaciją apie pašarų sudėtį ir jų vartojimą;
kadangi deklaracija apie sudedamąsias medžiagas, iš kurių yra sudaryti pašarai, tam tikrais atvejais yra svarbi informacijos dalis;
kadangi paaiškėjo, jog būtina sukurti kategorijas, kad keletą sudedamųjų medžiagų būtų galima sugrupuoti pagal vieną pavadinimą;
kadangi ženklinant etiketėmis kombinuotuosius pašarus naminiams gyvūnėliams būtinos specialios nuostatos, kad būtų atsižvelgta į ypatingą šios rūšies pašarų pobūdį;
kadangi Direktyva 90/44/EEB iš dalies pakeitė pagrindines nuostatas dėl pašarų sudedamųjų dalių ženklinimo etiketėmis; kadangi būtina atitinkamai pritaikyti Komisijos direktyvą 82/475/EEB [3];
kadangi šioje direktyvoje numatytos priemonės atitinka Nuolatinio pašarų komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 82/475/EEB 1 straipsnis keičiamas taip:
"1 straipsnis
Jeigu pagal Direktyvos 79/373/EEB 5c straipsnio 3 dalį sudedamosios dalies specialaus pavadinimo nurodymas gali būti pakeistas į pavadinimą kategorijos, kuriai priklauso ta sudedamoji dalis, ant kombinuotųjų pašarų naminiams gyvūnams pakuotės, konteinerio ar etiketės gali būti nurodytos tik šios direktyvos priede išvardytos kategorijos."
2 straipsnis
Valstybės narės priima įstatymus ir kitus teisės aktus, kurie, įsigalioję iki 1992 m. sausio 22 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva skirta valstybėms narėms.
Priimta Briuselyje, 1991 m. birželio 6 d.